עצמה, פנתה מייד אל הגב' סגל בבקשה לשמור על דניאלה וליידע את סלומון על דבר הלידה משיגיע הביתה להפסקת הצוהריים. הגב' סגל נתקפה בהתרגשות רבה, ושתיהן היא ושושנה הלכו מייד לארוז כמה חפצים, כלי רחצה וחלוק, תוך כדי ששושנה חשה בצירי לידה נוספים. "שבי כאן ואל תזוזי" ציוותה הגב' סגל על שושנה, שהתיישבה על אחד מכיסאות העץ. "אני כבר מזמינה מונית..." והיא עצמה רצה עד לפינת הרחוב בכדי "לתפוס" מונית. בעמדה כך בצומת, נופפה לעבר מונית או שתיים אשר חלפו על פניה, אך אלו לא היו פנויות, לרוע המזל. הגב' סגל לא ידעה את נפשה מרוב דאגה. הייתה חייבת להשיג מונית במהירות האפשרית. לאחר מספר דקות יקרות, הבחינה במרחק רב במונית המגיעה מצד שמאל של רח' הרא"ה. היא החלה לנופף במרץ בידיה לעבר הנהג, אך נדמה היה לה שהנהג לא שם לב והגבירה את קצב נפנופי הידיים שלה. ככל שהמונית התקרבה, הבחינה כי היא ריקה מנוסעים, מלבד הנהג. נהג המונית, אשר תר אחר לקוחות בצידי המדרכות, הבחין לפתע בגברת מבוגרת מעט, הרוקדת מין ריקוד משונה על המדרכה מימינו, תוך כדי שהיא מנופפת במרץ בידיה. בתחילה לא הבין  במה מדובר, עד אשר הגיע ממש סמוך אליה ואז